Komisijos reglamentas (EB) Nr. 2333/2003
2003 m. gruodžio 30 d.
iš dalies pakeičiantis Reglamento (EB) Nr. 1555/96 nuostatas dėl intervencinių lygių papildomiems kriaušių, citrinų, obuolių ir cukinijų muitams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 47/2003 [2], ypač į jo 33 straipsnio 4 dalį,
kadangi:
(1) 1996 m. liepos 30 d. Komisijos reglamente (EB) Nr. 1555/96 dėl papildomų importo muitų taikymo vaisiams ir daržovėms taisyklių [3] su paskutiniais pakeitimais, padarytais Reglamentu (EB) Nr. 1916/2003 [4], numatyta to reglamento priede išvardytų produktų importo priežiūra. Tokia priežiūra turi būti vykdoma pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [5] su paskutiniais pakeitimais, padarytais Reglamentu (EB) Nr. 1335/2002 [6], 308d straipsnyje nustatytas taisykles.
(2) Sutarties dėl žemės ūkio [7], sudarytos daugiašalių derybų dėl prekybos Urugvajaus raunde, 5 straipsnio 4 dalies tikslais, atsižvelgiant į naujausius 2001, 2002 ir 2003 m. duomenis, turėtų būti suderintas intervencinis lygis dėl papildomų muitų kriaušėms, citrinoms, obuoliams ir cukinijoms.
(3) Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1555/96 priedas pakeičiamas šio reglamento priedu.
2 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 30 d.